Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punktu, vykdo Įstatymo ir su jo įgyvendinimu susijusių teisės aktų pažeidimų prevenciją. 
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Pirkimo vykdytojo) vykdomų pirkimų „Optinis taikiklis“, Nr. 9118809 (toliau – 1 Pirkimas) ir „Taikiklis automatiniam granatsvaidžiui“, Nr. 9133059 (toliau – 2 Pirkimas)  (toliau abu kartu – Pirkimai) dokumentų atitikties Įstatymui ir jį įgyvendinantiems teisės aktams peržiūra. Peržiūra prevenciniais tikslais atlikta tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo.

Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimų dokumentų nuostatų.

1. Dėl Pirkimuose nustatytų pašalinimo pagrindų
1.1. Pirkimų sąlygų 3 priedo „Sąlygos, kuriomis draudžiamas ir ribojamas tiekėjų dalyvavimas pirkime ir kvalifikacijos reikalavimai tiekėjams“ 1 lentelės (toliau – Pašalinimo pagrindai) 3 punkto stulpelyje „Sąlygų, kuriomis draudžiamas ir ribojamas tiekėjų dalyvavimas pirkime nebuvimą įrodantys dokumentai“ nurodyta netiksli teisės akto nuoroda. Atsižvelgiant į tai, rekomenduojama patikslinti minėtą Pirkimų sąlygų punktą, nurodant teisės akto nuostatą, atitinkančią lentelėje nustatytą tiekėjo pašalinimo pagrindą.
1.2. Pašalinimo pagrindų 7 punkte pateikta netiksli nuoroda į Pašalinimo pagrindų 5 punktą. Atsižvelgiant į Įstatymo 34 straipsnio 2 dalies 3 punkte nustatytą teisinį reglamentavimą, šiuo atveju nuoroda turi būti pateikiama į Pašalinimo pagrindų 6 punktą. Atsižvelgiant į tai, rekomenduojama atitinkamai patikslinti Pašalinimo pagrindų 7 punktą.
1.3. Pašalinimo pagrindų 8 punkte pateikta netiksli nuoroda į Pašalinimo pagrindų 3 punktą. Atsižvelgiant į Įstatymo 34 straipsnio 2 dalies 4 punkte nustatytą teisinį reglamentavimą, šiuo atveju nuoroda turi būti pateikiama į Pašalinimo pagrindų 2 punktą. Atsižvelgiant į tai, rekomenduojama atitinkamai patikslinti Pašalinimo pagrindų 8 punktą.

2. Dėl Pirkimų sutarties projektų 
2.1. Pirkimų sąlygų prieduose „Sutarties projektas“ (toliau – Sutarties projektai) specialios dalies 1.4 papunkčiuose nustatant prekių kiekį, kurį Pirkimo vykdytojas įsipareigoja įsigyti (t. y. minimalų kiekį), nurodyta mokymų apimtis  – instruktoriaus kursai 10 asmenų. Toks pat minimalus kiekis nurodytas ir Pirkimo sąlygų 6 priede „Pasiūlymo forma. Tuo tarpu Sutarties projektų specialios dalies 1.3 papunkčiuose nustatytas maksimalus pagal atitinkamą sutartį įsigyjamų prekių kiekis: 1 Pirkime 135 komplektai optinių taikiklių kartu su naudotojo instruktoriaus kursais 10 asmenų, 2 Pirkime 130 komplektų optinių taikiklių kartu su naudotojo instruktoriaus kursais 10 asmenų. Pažymėtina, kad pagal Sutarties projektų sąlygas Pirkimo vykdytojas neįsipareigoja įsigyti viso maksimalaus kiekio. Atsižvelgiant į tai, kad 1.3 papunktyje nustatoma maksimali apimtis, kurios visos Pirkimo vykdytojas neįsipareigoja įsigyti, o 1.4 papunktyje – apimtis, kurią įsipareigoja įsigyti, Sutarties projektų specialios dalies 1.3 ir 1.4 papunkčiuose neturi būti nustatoma vienoda mokymų apimtis (10 asmenų). Taigi, Sutarties projektų specialios dalies 1.3 ir 1.4 papunkčiuose pateikta informacija apie mokymų apimtį yra dviprasmiška ir prieštaraujanti viena kitai. Atsižvelgiant į Įstatymo 24 straipsnio 6 dalies nuostatą, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja patikslinti Sutarties projektų specialiąją dalį, aiškiai nustatant mokymų apimtį, kurią Pirkimo vykdytojas įsipareigoja įsigyti ir pašalinant minėtų Sutarties projektų specialiosios dalies 1.3 ir 1.4 papunkčių prieštaravimus dėl mokymų apimties.
2.2. Sutarties projektų specialios dalies 2.5.3 papunkčiuose, reglamentuojančiuose įkainių perskaičiavimą, pateikta skirtinga informacija apie įkainių perskaičiavimui taikomus gamintojų parduotos pramonės produkcijos kainų indeksus. Tuose pačiuose Sutarties projektų specialios dalies 2.5.3 papunkčiuose vienu atveju nurodomas indeksas „Kompiuterių, elektroninių ir optinių gaminių gamyba“ (C26), kitu atveju „Metalo gaminių, išskyrus mašinas ir įrenginius, gamyba“ (C25). Taigi, Sutarties projektų specialios dalies 2.5.3 papunkčiuose pateikta informacija apie įkainių perskaičiavimui taikomus indeksus yra dviprasmiška ir prieštaraujanti viena kitai. Atsižvelgiant į Įstatymo 24 straipsnio 6 dalies nuostatą, Tarnyba rekomenduoja patikslinti (suvienodinti) Sutarties projektų specialios dalies 2.5.3 papunkčiuose perskaičiavimui taikomus indeksus, pasirenkant tiksliausiai atitinkantį Pirkimų objektų pobūdį bei realius sąnaudų pokyčius rinkoje. 
2.3. Sutarties projektų specialios dalies 4.3 papunkčiuose nurodyta „Jeigu Pardavėjas nepateikia sąskaitos informacinės sistemos E. sąskaita priemonėmis, Pirkėjas neatlieka mokėjimo“. Tarnyba atkreipia dėmesį į tai, kad nuo 2024 m. rugpjūčio 30 d. „E. sąskaita“ nebepasiekiama. Ją pakeitė Sąskaitų administravimo bendrosios informacinės sistema (SABIS). Atsižvelgiant į tai, rekomenduojama tikslinti Sutarties projektų specialios dalies 4.3 papunkčius. 
2.4. Sutarties projektų bendrosios dalies 2.6–2.10 papunkčiuose nustatyta tiesioginio atsiskaitymo su subtiekėjais galimybė ir tvarka. Atkreiptinas dėmesys, kad Įstatymo 42 straipsnio 12 dalyje taip pat nustatyta perkančiosios organizacijos pareiga ne vėliau kaip per 3 darbo dienas nuo informacijos apie pasirinktus subtiekėjus gavimo dienos raštu informuoti subtiekėją apie tiesioginio atsiskaitymo galimybę. Atsižvelgiant į tai, Tarnyba rekomenduoja peržiūrėti ir patikslinti Sutarties projektų bendrojoje dalyje nustatytą tiesioginio atsiskaitymo su subtiekėjais tvarką, kad ji visa apimtimi atitiktų Įstatymo 42 straipsnio 12 dalyje nustatytą teisinį reglamentavimą.

3. Dėl skelbimuose apie Pirkimus pateiktos informacijos
3.1. 1 Pirkimas. Skelbimo apie pirkimą 5.1.3 punkte nurodytas numatomas sutarties galiojimas – „nežinomas“. Pažymėtina, kad skelbimo apie pirkimą punkte „Numatomas galiojimas“ turi būti nurodoma sutarties galiojimo trukmė, įskaičiuojant prekių pristatymo terminus, visus numatomus pratęsimus, pasirinkimo galimybes ir galutinio atsiskaitymo terminus. Atsižvelgiant į tai, rekomenduojama pranešimu apie pakeitimą patikslinti skelbime apie pirkimą pateiktą informaciją, nurodant sutarties galiojimo trukmę, įvertinus sutarties projekte nustatytus prekių pristatymo, galutinio atsiskaitymo ir kitus sutarties galiojimo trukmei reikšmingus terminus.
3.2. 2 Pirkimas. Skelbimo apie pirkimą 5.1.3 punkte numatomas Sutarties terminas apibrėžtas konkrečia data: pradžios data 2026-08-07; trukmės pabaigos data 2026-09-10. Tuo tarpu sutarties projekto specialios dalies 10.1 papunktyje nustatyta: „Sutartis galioja 60 (šešiasdešimt) mėnesių nuo Sutarties įsigaliojimo dienos <...>“. Taigi, šiuo atveju skelbime apie pirkimą ir sutarties projekte nustatytos skirtingos sutarties galiojimo termino sąlygos. Atsižvelgdama į tai, Tarnyba rekomenduoja patikslinti skelbimą apie pirkimą ir (ar) sutarties projektą, aiškiai ir vienodai nustatant sutarties galiojimo terminą.
3.3. 1 ir 2 Pirkimai. Skelbimų apie pirkimus 2.1.2 papunkčiuose „Sutarties vykdymo vieta“ ir 5.1.2 papunkčiuose „Sutarties vykdymo vieta“ nurodyta „Šalies administracinis vienetas (NUTS): Vilniaus apskritis (LT011)“. Tačiau Pirkimų sąlygų 2.5 papunkčiuose nustatyta „Prekių teikimo vieta – Juozapavičiaus g.11, LT-45252, Kaunas, Lietuva“. Analogiška prekių pristatymo vieta nurodyta Sutarties projektų 3.2 papunkčiuose. Taigi, šiuo atveju skelbimuose apie pirkimus nurodyta informacija apie sutarčių vykdymo vietą neatitinka Pirkimų dokumentuose nurodytos prekių pristatymo vietos. Atsižvelgdama į tai, Tarnyba rekomenduoja patikslinti skelbimuose apie pirkimus pateiktą informaciją, paskelbiant pranešimus apie pakeitimus ir juose nurodant teisingą šalies administracinio vieneto (NUTS) kodą.

4. Dėl nurodyto informavimo termino
Pirkimų sąlygų 15.2 papunktyje nustatyta, kad „Perkančioji organizacija suinteresuotiems dalyviams ne vėliau kaip per 5 darbo dienas raštu praneša apie priimtą sprendimą nustatyti laimėjusį pasiūlymą, dėl kurio bus sudaroma pirkimo sutartis <...>“. Atkreiptinas dėmesys, kad vadovaujantis Įstatymo 47 straipsnio 1 dalimi „perkančioji organizacija suinteresuotiems kandidatams ir suinteresuotiems dalyviams, <...> ne vėliau kaip per 3 darbo dienas raštu praneša apie priimtą sprendimą nustatyti laimėjusį pasiūlymą, dėl kurio bus sudaroma pirkimo sutartis <...>“. Atsižvelgiant į tai, rekomenduojama Pirkimų sąlygų 15.2 papunktį patikslinti pagal galiojantį reglamentavimą. 

5. Dėl 2 Pirkimo objekto 
Tiek skelbimo apie pirkimą 2.1 punkte, tiek kituose Pirkimo dokumentuose (išskyrus 2 Pirkimo sąlygų 1 priedą „Techninė specifikacija“) Pirkimo objektas nurodomas „Taikiklis automatiniam granatsvaidžiui“. Tuo tarpu techninėje specifikacijoje nurodyta „Techninė specifikacija ugnies valdymo sistema“. Taigi, Pirkimo dokumentuose pateikta informacija apie Pirkimo objektą yra dviprasmiška. Atsižvelgiant į Įstatymo 24 straipsnio 6 dalies nuostatą, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja peržiūrėti ir patikslinti (suvienodinti) Pirkimo dokumentuose pateiktą informaciją apie 2 Pirkimo objektą. Taip pat rekomenduojama peržiūrėti Sutarties projekte vartojamą sąvoką „optiniai taikikliai“ ir įvertinti jos atitiktį 2 Pirkimo objektui bei Techninėje specifikacijoje vartojamoms sąvokoms.

6. Kiti pastebėjimai
6.1. Tarnyba nevertino Pirkimų 1 priedų „Techninės specifikacijos“ (toliau – Techninės specifikacijos) teisėtumo ar pagrįstumo, tačiau atkreipia dėmesį į tam tikrus Techninių specifikacijų reikalavimus, kurių būtinumą, proporcingumą ir ryšį su Pirkimų objektais Perkančioji organizacija turėtų būti pasirengusi pagrįsti, atsižvelgdama į Pirkimų tikslus ir poreikį. Tarnyba taip pat primena, kad Įstatymo 40 straipsnio 2 dalyje nustatyta, jog techninė specifikacija turi užtikrinti konkurenciją ir nediskriminuoti tiekėjų. Šio reikalavimo laikymasis vertinamas ne tik pagal atskirus techninės specifikacijos reikalavimus, bet ir pagal jų visumą, kadangi formaliai teisėti pavieniai reikalavimai, vertinami kartu, tam tikrais atvejais gali nepagrįstai apriboti konkurenciją ar sudaryti prielaidas dalyvauti tik siauram tiekėjų ar gamintojų ratui. 
Atsižvelgiant į tai, kas nurodyta, rekomenduotina Perkančiajai organizacijai įsivertinti ir esant poreikiui, gebėti pagrįsti, kad Techninėse specifikacijose nustatyti reikalavimai yra objektyviai būtini siekiamiems tikslams, proporcingi Pirkimų objektui ir neapriboja konkurencijos, pavyzdžiui, 1 Pirkimo techninės specifikacijos 2.13 papunktyje nustatytą reikalavimą: „Taikiklio aukščio (angl. elevation) ir šoninės pataisos dėl vėjo (angl. windage) bokštelių minimali pataisos padalos vertė turi būti ne didesnė kaip 0,1 MRAD (≈1 cm 100 m atstumu)“, 2.15 papunktyje nustatytą reikalavimą: „Aukščio pataisos bokštelio sukimas turi būti sklandus ir tiksliai reguliuojamas. Per visą sukimosi diapazoną turi būti užtikrinami ne mažiau kaip 275 aiškūs reguliavimo žingsniai (spragtelėjimai)“ , 2.16 papunktyje nustatytą reikalavimą: „Aukščio pataisos bokštelio sukimo kryptis didinant pataisą turi būti prieš laikrodžio rodyklę (angl. Counter Clockwise, CCW)“ ir pan. 2 Pirkimo techninės specifikacijos 2.4.2 papunktyje nustatytą reikalavimą „<...> Sistema turi užtikrinti greitą prisitaikymą, ugnies atidengimą ir ne mažesnę kaip 0,8 pirmojo šūvio pataikymo tikimybę, priklausomai nuo operatoriaus kvalifikacijos“, 2.9 papunktyje nustatytus reikalavimus „<...> 2.9.3. Ugnis nuo savęs“ – pirmasis šūvis sprogsta nustatytu atstumu, vėlesni – didesniais. 2.9.4. „Ugnis į save“ – pirmasis šūvis sprogsta nustatytu atstumu, vėlesni – mažesniais. 2.9.5. „Laužyta linija“ – sprogimo atstumai kinta pakaitomis (toliau / arčiau). 2.9.6. C-UAS režimas – UVS automatiškai apskaičiuoja šaudymo kampą į judantį BO ir programuoja“ ir pan.
6.2. Įstatymo 40 straipsnio 8 dalyje nurodyta: „Apibūdinant pirkimo objektą, techninėje specifikacijoje negali būti nurodytas konkretus modelis ar šaltinis, konkretus procesas ar prekių ženklas, patentas, tipai, konkreti kilmė ar gamyba, dėl kurių tam tikroms įmonėms ar tam tikriems produktams būtų sudarytos palankesnės sąlygos arba jie būtų atmesti. Tokia nuoroda yra leistina išimties tvarka, kai pirkimo objekto neįmanoma tiksliai ir suprantamai apibūdinti pagal šio straipsnio 3 ir 4 dalyse nustatytus reikalavimus. Šiuo atveju nuoroda pateikiama kartu su žodžiais „arba lygiavertis“. Atkreiptinas dėmesys, kad pirkimo vykdytojo nustatyti aukšti arba itin specifiniai reikalavimai (pavyzdžiui, svoriui, matmenims, medžiagiškumui ir pan.) pateisinami tik tada, jeigu, atsižvelgiant į pirkimo dokumentus, šie reikalavimai neišvengiamai kyla iš viešojo pirkimo sutarties dalyko ir pirkimo vykdytojas turi patikimą ir įtikinamą tokių reikalavimų nustatymo pagrindimą. Jei reikalavimai neišvengiamai nekyla iš pirkimo sutarties dalyko, pirkimo vykdytojas juos nustatydamas privalo  pridėti frazę „arba lygiavertis“ (Lietuvos Aukščiausiojo Teismo 2019 m. sausio 2 d. nutartis civilinėje byloje Nr. e3K-3-32-378/2019; Europos Sąjungos Teisingumo Teismo 2026 m. balandžio 16 d. sprendimas byloje C-568/24).
Pastebėtina, kad Pirkimų Techninėse specifikacijose pateikiamos nuorodos į konkrečius tipus, standartus ar kitus konkrečius techninius sprendinius, tačiau ne visais atvejais kartu nurodoma „arba lygiavertis“. Pavyzdžiui, 1 Pirkimo techninėje specifikacijoje nustatytas reikalavimas „Maitinimo šaltinis – CR tipo (pvz., CR2032 arba CR2025)“, 2.24 papunktyje pateikiama nuoroda į „MIL-STD-1913 (Picatinny) <...>“ ir kt., 2 Pirkimo techninės specifikacijos 2.12 papunktyje nustatytas reikalavimas: „UVS turi būti tvirtinama prie Picatinny Rail (MIL-STD-1913, STANAG 4694 NATO ACCESSORY RAIL) ir atlaikyti šūvio metu atsirandančias vibracijas.“
Atkreiptinas dėmesys, kad šiuo atveju nurodyti tik keli Pirkimų Techninėse specifikacijose nustatytų reikalavimų pavyzdžiai. Atsižvelgiant į tai, Tarnyba rekomenduoja Pirkimo vykdytojui peržiūrėti Pirkimų dokumentų visumą, įvertinti, ar juose nėra pateikta nuorodų į konkrečius modelius, standartus, tipus ar kitus Įstatymo 40 straipsnio 8 dalyje nurodytus objektus, bei esant poreikiui, atitinkamas nuorodas papildyti žodžiais „arba lygiavertis“ arba turėti objektyvų pagrindimą dėl konkretaus reikalavimo nustatymo būtinybės.
Tarnyba rekomenduoja susipažinti su Tarnybos paviešintu pranešimu „Dėl formuluotės „arba lygiavertis“ nurodymo techninėse specifikacijose“.   
Pažymėtina, kad už tinkamą pirkimo dokumentų, įskaitant Technines specifikacijas, parengimą ir jų atitiktį Įstatymo reikalavimams atsako perkančioji organizacija.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.

Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3[footnoteRef:2] ir 4[footnoteRef:3] dalių nuostatomis.  [2:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [3:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 

